ŉ Nasionale en gesonde versekeringsplan vir plaasaanvalleArgieffoto. Deur Jeannette Gnade Daar word druk bespiegel oor president Cyril Ramaphosa se moontlike reaksie as hy regstreeks gekonfronteer word met ŉ versoek om plaasmoorde geregtelik te laat ondersoek. Net soos die res van land kan hy dit nie ignoreer dat drie sinnelose plaasmoorde weer eens plaasgevind het nie. Hy het na bewering al ontken dat plaasaanvalle op etniese suiwering neerkom of dat sprake van grondonteiening sonder vergoeding ŉ rol speel in die aanslag op die landelike gemeenskap. Die regering se gewilde antwoord is om plaasaanvalle uit te maak as deel van die groter misdaadprentjie in die land. Of dit heeltemal dood te praat. Die president was gou om ŉ kommissie van ondersoek aan te wys toe slegs ŉ paar moorde in moskees plaasgevind het. Moontlik is hy bang vir Islamitiese ekstremisme, maar minstens een van die moorde is deur ŉ man met sielkundige afwykings gepleeg wat terreur uitskakel. Die president is bekend vir sy byna onmiddellike medelye as mense in ongelukke omkom of as ŉ vliegtuig in Kuba neerstort – selfs al was daar geen landsburgers aan boord nie. Die mees onlangse voorval, toe ongeveer 50 jong (hoofsaaklik wit) Suid-Afrikaners in China gestrand was as gevolg van ŉ bedrieglike agentskap, het blykbaar nie sy kommentaar regverdig nie. Hy is ook doodstil oor plaasmoorde. Dit is asof plaasaanvalle en die gruwelmoorde op landbouers net nie saak maak nie. Of is die president bang dat hy deur medelye met slagoffers en hul families te betoon, dalk bevestig dat witmense uitgesonder word vir bloeddorstige misdade in afgeleë gebiede? Gedurende oudpresident Thabo Mbeki se termyn het hy minstens gereageer op die Kill the Boer, Kill the Farmer-uitsprake wat op die jeugaktivis, Peter Mokaba, se begrafnis geuiter is. Dit was toe alreeds as haatspraak verklaar. Mbeki het die land daaraan herinner dat boere net so geregtig op hul plek in die son is soos enige ander Suid-Afrikaner. In 2001 het die voormalige minister van veiligheid en sekuriteit, wyle Steve Tshwete, ŉ besoek aan die plaas Rooikoppies in Noordwes gebring waar ŉ boer pas vermoor is. Al het dit nie ŉ wesenlike invloed op die voorkoms van plaasgeweld gehad nie, het die minister se besoek baie beteken vir die naasbestaandes van die talle boere wat toe al vermoor is. Hoofsaak is, hy het plaasmoorde en -aanvalle veroordeel. Waarom word hierdie kategorie misdaad verswyg? Om te keer dat buitelandse beleggers afgeskrik word of om radikale groepe soos die EFF en die BLF gelukkig te hou? Hoe is dit moontlik dat die president nie die waarde van ŉ paar trooswoorde besef nie? Dit kan ook help om plaasaanvallers te ontmoedig as hulle hoor dat die regering nie gediend is met hulle optrede nie. Die president het vroeër die week met die bespreking van die ANC se verkiesingsmanifes vir aanstaande jaar gesê die regerende party kan nie langer op sy verlede teer nie. Hy bepleit ’n manifes wat op die hele land se toekoms konsentreer. Die voortgesette onderdrukking van die land se plaasgemeenskap is tog seker nie deel van dié toekoms nie ?